জেলায় জেলায় চলছে দশমীর শেষ লগ্নের প্রস্তুতি, দেখুন

ওয়েব ডেস্ক: আজ বিজয়া দশমী। মন খারাপের সুর বাজছে চারিদিকে। মর্ত্যের মায়া কাটিয়ে কৈলাসে পাড়ি দেবেন মা দুর্গা। সমস্ত নিয়ম মেনে চলছে শেষ মুহুর্তে দেবী দুর্গার আরাধনা। শহর থেকে জেলায় শুরু হয়েছে বিষর্জন পর্বও। মণ্ডপে মন্ডপে ​বিষাদের সুর। সিঁদুর খেলায় মাতলেন মহিলারা। শহর থেকে জেলা সেই ছবি স্পষ্ঠ। দেখুন জেলার কী ছবি আজ সকাল থেকে…..

নদিয়া: শুরু হলো কৃষ্ণনগর রাজবাড়ীর উমা বিদায়ের পালা। উপস্থিত হন রানী মা অমৃতা রায়। ঠাকুর বরণ করে তারপরে সিঁদুর খেলায় মেতে ওঠেন সকলে। এরপরই রাজবাড়ির দেবী নিরঞ্জনের পথে এগোবে বলে জানা যায়। শেষ পর্যায়ে প্রস্তুতি তুঙ্গে। রয়েছে পুলিশের উচ্চপদস্থ আধিকারিক থেকে কঠোর নিরাপত্তা। ভিড় জমিয়েছেন প্রচুর মানুষ।

আরও পড়ুন: মন খারাপের দশমী, জেলায় জেলায় বৃষ্টি মাথায় নিয়েই চলছে দেবীবরণ

ঝালদা: দূর্গা মন্দিরে দশমীর যাত্রা বাঁধা ও সিঁদুর খেলা উচ্ছ্বাসে মাতলো ভক্তরা | দশমীর সকালে ঝালদা স্টেশন রোড সার্বজনীন দুর্গাপূজা ষোলোআনা কমিটির মন্দিরে ব্রতীদের ভিড় জমে পুজো দিতে। পুজো শেষে শুরু হয় সিঁদুর খেলা। লাল সিঁদুরে রাঙা হয়ে ওঠেন মহিলারা, চারিদিকে আনন্দ আর আবেগের মিশ্র সুর। ব্রতী পূর্ণিমা ব্যানার্জী জানান, “এবছর পুজোটা খুব তাড়াতাড়ি শেষ হয়ে গেল। আজ দশমীর পুজো ও সিঁদুর খেলার মধ্য দিয়ে মা-কে বিদায় দিতে মন খারাপ লাগলেও, আগামী বছরের অপেক্ষায় রইলাম।”

কাকদ্বীপ: দুর্গোৎসবের শেষের এই আনন্দযজ্ঞে একদিকে যেমন রয়েছে উৎসবের রেশ, অন্যদিকে তেমনই বাজছে বিসর্জনের বিষাদের সুর। দশমীর পুজো শেষে উমা তাঁর সন্তান-সন্ততিদের নিয়ে কৈলাসে পতিগৃহে ফিরবেন। তাই এক বছরের দীর্ঘ প্রতীক্ষার মন খারাপ নিয়ে বিদায় জানাচ্ছেন আপামর বাঙালি। দক্ষিণ ২৪ পরগনার কাকদ্বীপের অক্ষয় নগর যুব শক্তি ক্লাবের পুজো মণ্ডপেও দেখা গেল বিদায়ী উৎসবের একই ছবি। সকাল থেকেই মণ্ডপে মণ্ডপে চলছে বিজয়া দশমীর বিশেষ পুজো। মা দুর্গাকে শেষবারের মতো বরণ করে নিবেদন করা হচ্ছে পুজো। মায়ের বিদায় বেলায় মণ্ডপ প্রাঙ্গণ মুখরিত হয়ে উঠল সিঁদুর খেলায় মেতে ওঠা মহিলাদের কলরবে। বিবাহিত মহিলারা একে অপরের গালে সিঁদুর মাখিয়ে দিলেন। ধূপ ও মোমবাতি প্রজ্জ্বলনের মাধ্যমে মায়ের কাছে প্রার্থনা জানালেন সকলে। বিদায়লগ্নে মহিলাদের উলুধ্বনি ও শঙ্খধ্বনিতে ভরে উঠল গোটা মণ্ডপ চত্বর। এক বছর পর আবার মায়ের ফিরে আসার অপেক্ষায় সকলে।